stanford-oval/wikipedia huggingface dataset:
สินแพทย์

| --- | --- |
ประเภท: บริษัทจำกัด
อุตสาหกรรม: บริการ
ก่อตั้ง: พ.ศ. 2534
สำนักงานใหญ่: 508 ถนนรามอินทรา แขวงรามอินทรา เขตคันนายาว กรุงเทพมหานคร 10230
บุคลากรหลัก: สิทธิ ภาณุพัฒนพงศ์ (ประธานกรรมการ)
เว็บไซต์: www.synphaet.co.th
บริษัท สินแพทย์ จำกัด เป็นกลุ่มบริษัทเอกชนประกอบกิจการสถานพยาบาล จากข้อมูล พ.ศ. 2566 ดำเนินการโรงพยาบาล 8 แห่ง
เริ่มแรกประกอบกิจการบริษัทพัฒนาอสังหาริมทรัพย์ในนามของกลุ่ม บริษัท สินธานี พัฒนาที่ดินในแถบตะวันออกของกรุงเทพมหานคร อย่าง บางกะปิ รามอินทรา หรือ มีนบุรี จากนั้นจึงได้ก่อตั้งโรงพยาบาลสินแพทย์เป็นโรงพยาบาลเอกชน ก่อตั้งเมื่อ พ.ศ. 2534 ในนามบริษัทสินแพทย์ จำกัด ตั้งอยู่บริเวณถนนรามอินทรา เริ่มเปิดให้บริการดูแลผู้ป่วย เมื่อวันที่ 12 สิงหาคม พ.ศ. 2536
สินแพทย์ได้ร่วมลงทุนกับเครือโรงพยาบาลรามคำแหง ใน พ.ศ. 2539  ต่อมาเมื่อ พ.ศ. 2546 และ พ.ศ. 2547 ได้ร่วมลงทุนกับโรงพยาบาลวิภาวดีและเครือโรงพยาบาลวิภาราม ตามลำดับ ใน พ.ศ. 2551 ได้เปิดตัวโรงพยาบาลเสรีรักษ์ เพิ่มเป็นเครือสินแพทย์อีกหนึ่งแห่ง ใน พ.ศ.2553 ได้ร่วมลงทุนกับโรงพยาบาลสุขุมวิท ใน พ.ศ. 2558 ได้ร่วมลงทุนกับโรงพยาบาลวิภารามอมตะ ต่อมาใน พ.ศ. 2560 ได้เปิดโรงพยาบาลสินแพทย์ เทพารักษ์  พ.ศ. 2562 ได้เปิดโรงพยาบาลสินแพทย์ ลำลูกกา และ โรงพยาบาลสินแพทย์ ศรีนครินทร์ และในปีเดียวกันนี้ได้ร่วมลงทุนกับ โรงพยาบาลสินแพทย์ กาญจนบุรี ต่อมา พ.ศ. 2566 ได้เปิดโรงพยาบาลสินแพทย์ นครปฐม
โรงพยาบาล

โรงพยาบาลสินแพทย์ รามอินทรา (เขตคันนายาว กรุงเทพมหานคร)
โรงพยาบาลสินแพทย์ เสรีรักษ์ (เขตมีนบุรี กรุงเทพมหานคร)
โรงพยาบาลสินแพทย์ เทพารักษ์ (จังหวัดสมุทรปราการ)
โรงพยาบาลสินแพทย์ ลำลูกกา (อำเภอลำลูกกา จังหวัดปทุมธานี)
โรงพยาบาลสินแพทย์ ศรีนครินทร์ (เขตประเวศ กรุงเทพมหานคร)
โรงพยบาลสินแพทย์ กาญจนบุรี (จังหวัดกาญจนบุรี)
โรงพยาบาลสินแพทย์ นครปฐม (จังหวัดนครปฐม)
โรงพยาบาลเด็กสินแพทย์ (เขตคันนายาว กรุงเทพมหานคร)
โรงพยาบาลสินแพทย์ รามอินทรา
อวนีนทรนาถ ฐากุร

| "ศิลปาจารย์" อวนีนทรนาถ ฐากุร |
| --- | --- |
อวนีนทรนาถ ฐากุร
เกิด: 07 สิงหาคม ค.ศ. 1871(1871-08-07) กัลกัตตา รัฐเบงกอล บริติชอินเดีย
เสียชีวิต: 5 ธันวาคม ค.ศ. 1951(1951-12-05) (80 ปี) กัลกัตตา รัฐเบงกอลตะวันตก อินเดีย
สัญชาติ: อินเดีย
การศึกษา: วิทยาลัยศิลปะและงานฝีมือแห่งรัฐ, มหาวิทยาลัยสันสกฤต, มหาวิทยาลัยกัลกัตตา
มีชื่อเสียงจาก: จิตรกรรม, วรรณกรรม
ผลงานเด่น: ภารตมาตา; ชะห์ จะหัน สิ้นใจ; พเคศวรี ศิลป-ประพันธพลี; ภารตศิลเปมูรติ; พุโรอังคละ ฯลฯ
ขบวนการ: ศิลปะเบงกอล, คอนเท็กซ์ช่วลมอเดิร์น
รางวัล: ปริญญาดุษฎีบัณฑิต มหาวิทยาลัยกัลกัตตา
อวนีนทรนาถ ฐากุร (อักษรโรมัน: Abanindranath Tagore, CIE (เบงกอล: অবনীন্দ্রনাথ ঠাকুর; 7 สิงหาคม 1871 – 5 ธันวาคม 1951) เป็นศิลปินคนสำคัญชาวเบงกอล ผู้ริเริ่มการนำเสนอคติสวเทศีในศิลปะอินเดียเป็นคนแรก ๆ และผู้ริเริ่มขบวนการศิลปะเบงกอล ที่มีอิทธิพลไปสู่การพัฒนาจิตรกรรมอินเดียยุคใหม่ นอกจากนี้ยังเป็นนักประพันธ์ที่มีผลงานโดดเด่นโดยเฉพาะในแวดวงวรรณกรรมเด็กภาษาเบงกอล ผลงานวรรณกรรมเด็กชิ้นสำคัญ เช่น ราชกาหินี พุโร อังคละ นาลัก (Rajkahini, Buro Angla, Nalak,) และ ขิเรร ปุตุล
ฐากุรพยายามที่จะสร้างความเป็นสมัยใหม่ (modernise) ให้กับศิลปะโมกุล และ ราชปุต เพื่อต้านทานกับอิทธิพลของวัฒนธรรมตะวันตกที่มีสอนในสถาบันการศึกษาภายใต้บริติชราช. ผลงานสร้างสรรค์ของฐากุรต่อมามีอิทธิพลอย่างมาก และได้รับการยอมรับในสถาบันศิลปะของบริติชราชให้เป็นรูปแบบตัวอย่างของงานศิลปะแบบอินเดีย
ระเบียงภาพ

ภารตมาตา (c. 1905)
ชะห์ จะหัน สิ้นใจ (1902)
มารดาของเรา (1912–13)
ภาพเขียนแฟรีแลนด์ (1913)
สุดการเดินทาง (c. 1913)
การปลดปล่อยครั้งสุดท้าย, จากหนังสือ "พระพุทธเจ้าและคำสอนของพุทธศาสนา" (1916) ของ อานันทะ จูมราสวามี
ห่วงบอร์โรมีน

ห่วงบอร์โรมีน
ห่วงบอร์โรมีนในอีกรูปแบบหนึ่ง
ในทางคณิตศาสตร์ ห่วงบอร์โรมีน (อังกฤษ: borromean rings) เป็นวงกลมสามวงที่คล้องกันในลักษณะที่เมื่อนำห่วงวงใดวงหนึ่งออกไป ห่วงอีกสองวงที่เหลือจะไม่คล้องกัน
สมเด็จพระเจ้าบรมวงศ์เธอ เจ้าฟ้าวิจิตรจิรประภา อดุลยาดิเรกรัตน ขัตติยราชกุมารี

| สมเด็จพระเจ้าบรมวงศ์เธอ เจ้าฟ้าวิจิตรจิรประภา |
| --- | --- |
สมเด็จพระเจ้าบรมวงศ์เธอ ชั้น 5 เจ้าฟ้าชั้นเอก
ประสูติ: 21 เมษายน พ.ศ. 2424 พระบรมมหาราชวัง กรุงเทพพระมหานคร
สิ้นพระชนม์: 15 สิงหาคม พ.ศ. 2424 (0 ปี 116 วัน) พระบรมมหาราชวัง กรุงเทพพระมหานคร
ราชวงศ์: จักรี
พระบิดา: พระบาทสมเด็จพระจุลจอมเกล้าเจ้าอยู่หัว
พระมารดา: สมเด็จพระศรีสวรินทิราบรมราชเทวี พระพันวัสสาอัยยิกาเจ้า
| ธรรมเนียมพระยศของ เจ้าฟ้าวิจิตรจิรประภา |
| --- | --- |
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
สมเด็จพระเจ้าบรมวงศ์เธอ เจ้าฟ้าวิจิตรจิรประภา อดุลยาดิเรกรัตน ขัตติยราชกุมารี (21 เมษายน พ.ศ. 2424 – 15 สิงหาคม พ.ศ. 2424) เป็นพระราชธิดาในพระบาทสมเด็จพระจุลจอมเกล้าเจ้าอยู่หัว ประสูติแต่สมเด็จพระศรีสวรินทิราบรมราชเทวี พระพันวัสสาอัยยิกาเจ้า
พระประวัติ > พระชนม์ชีพช่วงต้น

สมเด็จพระเจ้าบรมวงศ์เธอ เจ้าฟ้าวิจิตรจิรประภา อดุลยาดิเรกรัตน ขัตติยราชกุมารีเป็นพระราชบุตรลำดับที่ 33 ในพระบาทสมเด็จพระจุลจอมเกล้าเจ้าอยู่หัว ประสูติแต่สมเด็จพระศรีสวรินทิราบรมราชเทวี พระพันวัสสาอัยยิกาเจ้า เมื่อเวลา 14.52 น. ของวันพฤหัสบดี แรม 8 ค่ำ เดือน 5 ปีมะเส็ง ตรีศก จ.ศ. 1243 ตรงกับวันที่ 21 เมษายน พ.ศ. 2424 หรือหลังงานพระราชทานเพลิงพระศพสมเด็จพระนางเจ้าสุนันทากุมารีรัตน์ พระบรมราชเทวีเพียงเดือนเศษ  พระองค์เป็นพระราชบุตรร่วมพระชนกชนนีพระองค์ที่สาม จากพี่น้องทั้งหมดแปดพระองค์คือ สมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร, สมเด็จพระเจ้าบรมวงศ์เธอ เจ้าฟ้าอิศริยาลงกรณ์, สมเด็จพระเจ้าบรมวงศ์เธอ เจ้าฟ้าสมมติวงศ์วโรทัย กรมขุนศรีธรรมราชธำรงฤทธิ์, สมเด็จพระราชปิตุจฉา เจ้าฟ้าวไลยอลงกรณ์ กรมหลวงเพชรบุรีราชสิรินธร, สมเด็จพระเจ้าบรมวงศ์เธอ เจ้าฟ้าศิราภรณ์โสภณ พิมลรัตนวดี, สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระเจ้าบรมวงศ์เธอ เจ้าฟ้าหญิง (ไม่มีพระนาม)
ใน จดหมายเหตุพระราชกิจรายวันในรัชกาลที่ 5 ได้บันทึกเรื่องราวของพระราชธิดาพระองค์นี้ว่า "วันนี้ [21 เมษายน พ.ศ. 2424] สมเด็จพระนางเจ้าสว่างวัฒนาประสูติสมเด็จพระเจ้าลูกเธอเป็นพระบุตรี เวลาบ่าย ๒ โมง ๕๒ มินิต" ต่อมาวันที่ 24 เมษายนได้จัดให้การสมโภชเจ้าฟ้าประสูติใหม่ขณะมีพระชันษาสามวัน และวันที่ 29 พฤษภาคมปีเดียวกันจึงมีการสมโภชเดือนและตั้งพระนาม พระบาทสมเด็จพระจุลจอมเกล้าเจ้าอยู่หัวพระราชทานพระนามแก่สมเด็จพระเจ้าลูกเธอพระองค์นี้ว่าสมเด็จพระเจ้าลูกเธอ เจ้าฟ้าวิจิตรจิรประภา
พระประวัติ > สิ้นพระชนม์

สมเด็จพระเจ้าบรมวงศ์เธอ เจ้าฟ้าวิจิตรจิรประภา อดุลยาดิเรกรัตน ขัตติยราชกุมารีสิ้นพระชนม์เมื่อวันจันทร์ แรม 5 ค่ำ เดือน 9 ปีมะเส็ง ตรีศก จ.ศ. 1243 ตรงกับวันที่ 15 สิงหาคม พ.ศ. 2424 ขณะพระชนมายุ 3 เดือน 24 วัน แต่สิ้นพระชนม์ด้วยเหตุอันใดนั้น ไม่เป็นที่ปรากฏ พระศพถูกบรรจุไว้ในอนุสรณสถานรังษีวัฒนาภายในสุสานหลวง วัดราชบพิธสถิตมหาสีมารามราชวรวิหารตั้งแต่วันสิ้นพระชนม์ ดังหลักฐานที่มีรายละเอียดหลังการสิ้นพระชนม์คือ จดหมายเหตุพระราชกิจรายวันในรัชกาลที่ 5 ความว่า "...จนเวลา ๓ โมงเศษเสด็จทรงพระดำเนินพร้อมด้วยสมเด็จพระนางเจ้าพระนางเธอและข้าราชการฝ่ายในไปตามถนน ข้ามสะพานหกไปประทับณวัดราชบพิธ เสด็จเข้าในพระอุโบสถ ทรงจุดเทียนนมัสการหม่อมเจ้าพระอรุณนิภาคุณากรถวายศีลแล้วถวายพระพรจบแล้วทรงประเคน พระสงฆ์รับพระราชทานฉันทั้งวัด ในการถวายผ้าวรรษาวาสิกพัสตรสำหรับวันนี้เกณฑ์พระเจ้าลูกเธอทำทั้งสิ้น พระฉันแล้วลูกเธอทรงถวายไทยธรรมแก่พระสงฆ์แล้ว ท้าวอินทรสุริยาถวายผ้าวรรษาสาวิกพัสตร ซึ่งเป็นของเกณฑ์เจ้าจอมแผ่นดินปัตยุบันนี้ แล้วเสด็จพระราชดำเนินไปที่ข้างวัดที่ฝังพระศพสมเด็จพระเจ้าลูกเธอ เจ้าฟ้าวิจิตรจิรประภา ทรงทอดผ้าสดัปกรณ์และสมเด็จพระนางเจ้าทรงทอดแล้วเสด็จกลับพระบรมมหาราชวัง"
การระลึกถึง

21 ธันวาคม พ.ศ. 2430 พระบาทสมเด็จพระจุลจอมเกล้าเจ้าอยู่หัวทรงเททองหล่อพระพุทธรูป ณ พระที่นั่งอาภรณพิโมกขปราสาทในพระบรมมหาราชวัง ทรงอุทิศพระราชกุศลพระราชทานสมเด็จพระเจ้าบรมวงศ์เธอ เจ้าฟ้าพาหุรัตมณีมัย กรมพระเทพนารีรัตน์ สมเด็จพระเจ้าบรมวงศ์เธอ เจ้าฟ้าวิจิตรจิรประภา และพระอรรคชายาเธอ พระองค์เจ้าเสาวภาคย์นารีรัตน์ ซึ่งพระพุทธรูปที่โปรดเกล้าฯ ให้สร้างเพื่ออุทิศแก่สมเด็จพระเจ้าบรมวงศ์เธอ เจ้าฟ้าวิจิตรจิรประภาเป็นพระพุทธรูปสมาธิประดิษฐานไว้ในวัดนิเวศธรรมประวัติ จังหวัดพระนครศรีอยุธยา
ทุกวันที่ 31 พฤษภาคมจะมีพระราชพิธีบำเพ็ญพระราชกุศลอุทิศถวายสมเด็จพระนางเจ้าสุนันทากุมารีรัตน์ พระบรมราชเทวีและสมเด็จพระเจ้าบรมวงศ์เธอ เจ้าฟ้ากรรณาภรณ์เพ็ชรรัตน์ โสภางคทัศนิยลักษณ์ อรรควรราชกุมารี พระบาทสมเด็จพระจุลจอมเกล้าเจ้าอยู่หัวโปรดให้เชิญพระอัฐิสมเด็จพระเจ้าบรมวงศ์เธอ เจ้าฟ้าพาหุรัตมณีมัย กรมพระเทพนารีรัตน์ พระรูปสมเด็จพระเจ้าบรมวงศ์เธอ เจ้าฟ้าอิศริยาลงกรณ์ พระอัฐิสมเด็จพระเจ้าบรมวงศ์เธอ เจ้าฟ้าตรีเพ็ชรุตม์ธำรง พระรูปสมเด็จพระเจ้าบรมวงศ์เธอ เจ้าฟ้าวิจิตรจิรประภา และพระอัฐิพระอรรคชายาเธอ พระองค์เจ้าเสาวภาคย์นารีรัตน์ออกตั้งด้วย
หเวลี

หเวลีของนาว นิฮัล สิงห์ เป็นหเวลีสร้างในสมัยจักรวรรดิซิกข์ ตั้งอยู่ในละฮอร์ ประเทศปากีสถาน
หเวลี หมายถึงที่อยู่อาศัยกลุ่มทาวน์เฮาส์, แมนชั่น, เมเนอร์, วัง หรือ ป้อมปราการในอนุทวีปอินเดีย โดยทั่วไปใช้เรียกกลุ่มที่มีความสำคัญทางประวัติศาสตร์หรือสถาปัตยกรรม คว่า "หเวลี" มาจากภาษาอาหรับ hawali แปลว่า "การแบ่งกั้น" หรือ "พื้นที่ส่วนตัว" เป็นที่นิยมขึ้นมาในยุคจักรวรรดิโมกุล คำว่า "หเวลี" ไม่ได้มีไว้ใช้เรียกสิ่งก่อสร้างของสถาปัตยกรรมประเภทใดประเภทหนึ่งโดยเฉพาะ ในภายหลังมา หเวลี เป็นคำทั่วไปใช้เรียกที่อยู่อาศัยขนาดใหญ่โตและมนเทียรที่พบในอนุทวีปอินเดีย
หเวลีในยุคแรกมีไว้เป็นที่อยู่อาศัยหรือใช้งานของผู้ปกครองชาวมุสลิม และกลายเป็นองค์ประกอบสำคัญของเมืองในสมัยโมกุล ถึงแม้ว่าหเวลีจะมีต้นตอมาจากสถาปัตยกรรมอินเดีย-อิสลาม แต่มีการอ้างว่าการสร้างที่อยู่อาศัยหลายชั้นนั้นปรากฏในอนุทวีปมานานกว่า 3300 ปีก่อนคริสต์กาล ในยุคกลางของอินเดีย คำว่า "หเวลี" ยังถูกนำมาใช้ในราชปุตนะโดยกลุ่มไวษณวะเพื่อเรียกมนเทียรของกลุ่มที่ตั้งอยู่ในรัฐคุชราต จนในที่สุดคำนี้ถูกนำมาใช้เรียกบ้านแบบทาวน์เฮาส์และแมนชั่นของผู้ค้าวาณิชย์โดยทั่วไป
สยามมกุฎราชกุมาร

| สยามมกุฎราชกุมาร |
| --- | --- |
ธงประจำพระอิสริยยศ
ผู้ดำรงตำแหน่งคนปัจจุบัน ตำแหน่งว่าง ตั้งแต่ 13 ตุลาคม พ.ศ. 2559
การเรียกขาน: ใต้ฝ่าละอองพระบาท
สมาชิกของ: ราชวงศ์จักรี
ผู้แต่งตั้ง: พระมหากษัตริย์ไทย
วาระ: ตลอดพระชนม์ชีพหรือจนกว่าจะสืบราชสมบัติ
ผู้ประเดิมตำแหน่ง: สมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร
สถาปนา: 14 มกราคม พ.ศ. 2430
สยามมกุฎราชกุมาร เป็นพระอิสริยยศมกุฎราชกุมารของประเทศไทย ซึ่งเป็นพระอิสริยยศของผู้ที่จะสืบราชสมบัติต่อจากพระมหากษัตริย์ไทย โดยสยามมกุฎราชกุมารจะดำรงพระยศนี้ไปจนกว่าพระมหากษัตริย์จะสวรรคตหรือสละราชสมบัติ
พระอิสริยยศนี้พระบาทสมเด็จพระจุลจอมเกล้าเจ้าอยู่หัวเป็นผู้ทรงกำหนดขึ้นเมื่อ พ.ศ. 2429 เพื่อเป็นรัชทายาทแทนตำแหน่งพระมหาอุปราชกรมพระราชวังบวรสถานมงคลซึ่งใช้สืบเนื่องมาตั้งแต่ครั้งกรุงศรีอยุธยาทรงแต่งตั้งไว้แล้ว
ประวัติ

ในสมัยกรุงศรีอยุธยา สมเด็จพระรามาธิบดีที่ 1 ทรงตรากฎมนเทียรบาลซึ่งมีการลำดับยศของพระบรมวงศานุวงศ์และข้าราชการทั่วไป ในกฎมณเฑียรบาลนั้นลำดับพระยศของพระราชโอรสพระองค์ใหญ่ที่ประสูติแต่พระอัครมเหสีเป็น "สมเด็จหน่อพระพุทธเจ้า" มีพระเกียรติยศเหนือกว่าพระบรมวงศานุวงศ์ทั้งปวง แต่ก็ไม่ได้กำหนดชัดเจนว่า ตำแหน่งสมเด็จหน่อพระพุทธเจ้าเป็นรัชทายาท จนกระทั่ง ในรัชสมัยสมเด็จพระบรมไตรโลกนาถ ทรงตราพระราชกำหนดศักดินาพลเรือนขึ้น จึงทรงกำหนดให้สมเด็จพระเจ้าลูกยาเธอซึ่งได้เฉลิมพระราชมณเฑียรแล้วทรงศักดินาหนึ่งแสนดำรงพระราชอิสริยยศเป็นพระมหาอุปราช แต่ตำแหน่งพระมหาอุปราชก็หาได้แต่งตั้งในทุกแผ่นดินไม่
ส่วนสมัยกรุงรัตนโกสินทร์นั้น พระมหากษัตริย์ทรงแต่งตั้งพระมหาอุปราช (กรมพระราชวังบวรสถานมงคล) ในทุกรัชกาล โดยเป็นตำแหน่งสำหรับพระราชทานแก่พระบรมวงศานุวงศ์ผู้มีความดีความชอบยิ่งใหญ่เฉพาะพระองค์ เมื่อพระมหาอุปราชพระองค์นั้นเสด็จสวรรคตแล้ว แต่ถ้ายังไม่มีพระบรมวงศานุวงศ์พระองค์ใดที่มีความชอบเสมอเหมือน พระมหากษัตริย์ก็มิทรงแต่งตั้งพระบรมวงศานุวงศ์พระองค์ใดที่พระมหาอุปราช จนถึงรัชสมัยพระบาทสมเด็จพระจุลจอมเกล้าเจ้าอยู่หัว
หลังจากที่กรมพระราชวังบวรวิไชยชาญเสด็จทิวงคต พระองค์มีพระราชดำริว่า ตำแหน่งกรมพระราชวังบวรสถานมงคลไม่เหมาะสมกับกาลสมัยและอาจทำให้ชาวต่างประเทศเข้าใจสับสน และมีพระราชดำริว่า พระราชอิสริยยศ "สมเด็จพระบรมโอรสาธิราช" ซึ่งเรียกว่า สมเด็จหน่อพระพุทธเจ้า ที่ได้ตั้งขึ้นไว้ตั้งแต่ครั้งสมเด็จพระรามาธิบดีที่ 1 เป็นตำแหน่งที่สอดคล้องตามแบบอย่างการสืบสันตติวงศ์ของพระมหากษัตริย์ในนานาอารยประเทศ ที่มีราชประเพณีแต่งตั้งพระราชโอรสองค์ใหญ่เป็นมกุฎราชกุมารดำรงตำแหน่งรัชทายาท จึงมีพระบรมราชโองการประกาศยกเลิกตำแหน่งกรมพระราชวังบวรสถานมงคล ตั้งแต่ปี พ.ศ. 2428 และโปรดให้มีตำแหน่ง "สมเด็จพระบรมโอรสาธิราช สยามมกุฎราชกุมาร" ซึ่งเป็นตำแหน่งที่จะทรงเป็นรัชทายาทสืบราชสันตติวงศ์สืบไป
ธงประจำพระอิสริยยศ

ธงเยาวราช
ธงเยาวราชใหญ่
ธงเยาวราชน้อย
ธงประจำพระองค์สมเด็จพระบรมโอรสาธิราช สยามมกุฎราชกุมาร เรียกว่า ธงเยาวราช มีขึ้นครั้งแรกเมื่อ พ.ศ. 2440 ธงมีพื้นสีขาบ ขนาดกว้าง 5 ส่วน ยาว 6 ส่วน รูปเครื่องหมายกลางธงเหมือนอย่างธงมหาราช กล่าวคือ ตรงกลางเป็นรูปโล่ ในโล่แบ่งออกเป็น 3 ช่อง ช่องบนเป็นรูปช้างไอยราพตอยู่บนพื้นสีเหลืองบอกนามสยามเหนือ สยามใต้ และสยามกลาง ช่องล่างข้างขวาเป็นรูปช้างเผือกอยู่บนพื้นชมพูหันออกไปข้างเสา เป็นนามสัญญาแห่งลาวประเทศ ช่องล่างซ้ายเป็นรูปกฤชคดและตรง สองอันไขว้กันอยู่บนพื้นแดงบอกนามสัญญามลายูประเทศ เบื้องบนแห่งโล่มีจักรีไขว้กันและมีพระมหาพิชัยมงกุฎสวมอยู่บนจักรี แต่เครื่องสูงข้างโล่ของธงเยาวราชนั้นเป็น 5 ชั้น ธงเยาวราชนี้สำหรับชักขึ้นบนเสาใหญ่ในเรือพระที่นั่งหรือเรือลำหนึ่งลำใด ซึ่งสมเด็จพระบรมโอรสาธิราช สยามมกุฎราชกุมารเสด็จโดยอิสริยยศเป็นที่หมายให้ปรากฏว่าได้เสด็จอยู่ในเรือลำนั้น
ครั้นถึงรัชสมัยพระบาทสมเด็จพระมงกุฎเกล้าเจ้าอยู่หัว พระองค์โปรดให้ยกเลิกธงเยาวราชแล้วเปลี่ยนเป็น ธงเยาวราชใหญ่ และ ธงเยาวราชน้อย ปัจจุบัน ธงเยาวราชใหญ่เป็นรูปสี่เหลี่ยมจัตุรัส พื้นธงมี 2 สี พื้นรอบนอกสีขาบ พื้นรอบในสีเหลืองกว้างยาวครึ่งส่วนของพื้นรอบนอก ตรงกลางรอบในมีรูปครุฑพ่าห์สีแดง ส่วนธงเยาวราชน้อยแบ่งความยาวออกเป็น 2 ตอน ตอนต้นมีลักษณะและสัณฐานเหมือนกับธงเยาวราชใหญ่แต่กว้างไม่เกินกว่า 60 เซนติเมตร ตอนปลายมีลักษณะเป็นชายต่อสีขาวแปลงเป็นรูปธงยาวเรียว โดยให้ปลายสุดกว้างครึ่งหนึ่งของต้น ปลายธงตัดเป็นแฉกรูปหางนกแซงแซวลึก 3 ใน 8 ส่วนของความยาวของผืนธง ความยาวของผืนธงเป็น 8 เท่าของความกว้างของตอนต้น ธงนี้ถ้าชักขึ้นแทนธงเยาวราชใหญ่ หมายความว่า โปรดเกล้าฯ ให้งดการยิงสลุตถวายคำนับ
เครื่องราชอิสริยยศ

เครื่องประกอบพระราชอิสริยยศประจำตำแหน่งสมเด็จพระบรมโอรสาธิราช สยามมกุฎราชกุมาร ในปัจจุบัน ประกอบด้วย
พระสุพรรณบัฏ พร้อมหีบทองคำลงยา ภปร. ประดับเพชร และพระราชลัญจกร
หมวดเครื่องศิราภรณ์
พระอนุราชมงกุฎ
พระมาลาเส้าสูงเครื่องทองคำลงยา
หมวดเครื่องศัสตราวุธ
พระแสงฝักทองเกลี้ยง
พระแสงกระบี่สันปรุทองคำลงยาศีรษะนาคสามเศียร
หมวดเครื่องราชภรณ์อันเป็นมงคล
พระสังวาลพระนพน้อย พระประคำทองคำ พระดิ่งทองคำสายทอง พระตะกรุดทองคำลงยาประดับเพชรสายทอง พระธำมรงค์นพรัตน์
หมวดเครื่องราชูปโภค
พานพระศรีทองคำลงยาเครื่องพร้อม พระคนโททองคำลงยาพร้อมพานรอง พระสุวรรณศรีทองคำลงยา หีบพระศรีไม้แดงหุ้มทองคำลงยาพร้อมพานรอง ที่ชงทองคำเครื่องพร้อม กากระบอกทองคำ
รายพระนามสยามมกุฎราชกุมาร

สมเด็จพระบรมโอรสาธิราช สยามมกุฎราชกุมาร จนถึงปัจจุบันมีทั้งหมด 3 พระองค์ ได้แก่
| พระฉายาลักษณ์ | พระนามาภิไธย | ความสัมพันธ์กับพระมหากษัตริย์> ความสัมพันธ์ | ความสัมพันธ์กับพระมหากษัตริย์> พระมหากษัตริย์ | ความสัมพันธ์กับพระมหากษัตริย์> พระราชสมภพแต่ | สถาปนา | สิ้นสุดตำแหน่ง> วันที่ | สิ้นสุดตำแหน่ง> สาเหตุ |
| --- | --- | --- | --- | --- | --- | --- | --- |
|  | สมเด็จพระบรมโอรสาธิราช เจ้าฟ้ามหาวชิรุณหิศ อดิศวรมหาจุฬาลงกรณ์ บดินทรสมมติเทพยวรางกูร บรมมกุฎนเรนทรสูริย์ขัตติยสันตติวงศ์ อุกฤษฐพงศ์วโรภโตสุชาต ธัญญลักษณวิลาศวิบุลยสวัสดิ์ ศิริวัฒนวิสุทธิ สยามมกุฎราชกุมาร | พระราชโอรส (ชั้นเจ้าฟ้า) พระองค์ใหญ่ | พระบาทสมเด็จพระจุลจอมเกล้าเจ้าอยู่หัว | สมเด็จพระศรีสวรินทิราบรมราชเทวี พระพันวัสสาอัยยิกาเจ้า | 14 มกราคม พ.ศ. 2430 | 4 มกราคม พ.ศ. 2438 | สวรรคต |
|  | สมเด็จพระบรมโอรสาธิราช เจ้าฟ้ามหาวชิราวุธสยามมกุฎราชกุมาร | พระราชโอรส (ชั้นเจ้าฟ้า) พระองค์รอง | พระบาทสมเด็จพระจุลจอมเกล้าเจ้าอยู่หัว | สมเด็จพระศรีพัชรินทราบรมราชินีนาถ พระบรมราชชนนีพันปีหลวง | 4 มกราคม พ.ศ. 2438 | 23 ตุลาคม พ.ศ. 2453 | สืบราชสมบัติ |
|  | สมเด็จพระบรมโอรสาธิราช เจ้าฟ้ามหาวชิราลงกรณ บดินทรเทพยวรางกูร สิริกิตยสมบูรณสวางควัฒน วรขัตติยราชสันตติวงศ์ มหิตลพงศอดุลยเดช จักรีนเรศยุพราชวิสุทธิ สยามมกุฎราชกุมาร | พระราชโอรส | พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร | สมเด็จพระนางเจ้าสิริกิติ์ พระบรมราชินีนาถ บรมราชชนนีพันปีหลวง | 28 ธันวาคม พ.ศ. 2515 | 13 ตุลาคม พ.ศ. 2559 | สืบราชสมบัติ |
เครื่องประกอบพระราชอิสริยยศสมเด็จพระบรมโอรสาธิราชฯ สยามมกุฎราชกุมาร (บางส่วน)
ห่มดอง

ห่มดอง คือการห่มผ้าของพระสงฆ์แบบหนึ่งโดยห่มเฉวียงบ่าคือเปิดบ่าขวา ปิดบ่าซ้าย พาดสังฆาฏิ แล้วคาดอกด้วยผ้ารัดอก การห่มดองถือว่าเป็นการนุ่งห่มของพระธรรมยุตินิกาย แต่ปัจจุบันเป็นการห่มครองที่นิยมในกลุ่มพระฝ่ายมหานิกายมากกว่า ฝ่ายธรรมยุติไม่ใคร่นิยมแล้ว นิยมห่มในภาคเหนือของประเทศ (อาจจะเพราะครูบาศรีวิชัยซึ่งเป็นที่ศรัทธาของชาวล้านนาห่มดอง) และวัดที่เป็นสำนักเรียนส่วนใหญ่จะกำหนดให้พระและสามเณรนุ่มห่มเพื่อให้ไปในแนวทางเดียวกัน อาจเพราะเนื่องจากมีสามเณรเป็นจำนวนมาก ซึ่งการห่มดองไม่หลุดง่าย บางท้องที่ถือว่าเป็นการห่มของของสามเณร ไม่ใช่การห่มของพระก็มี ปัจจุบันมหาวิทยาลัยสงฆ์ทั้งสองแห่งจะกำหนดให้พระนิสิตนุ่มห่มเมื่อมามหาวิทยาลัย แม้แต่กลุ่มวัดพระธรรมกาย ก็ยึดถือเป็นการห่มที่กลุ่มสาขาต้องห่มเหมือนกัน และยังส่งเสริมให้พระสงฆ์ในประเทศห่มอีกด้วย รูปปั้นพระสีวลีปางเดินธุดงค์ส่วนมากจะนุ่มห่มดองเช่นกัน และมีพระธุดงค์บางกลุ่มนิยมห่ม เมื่อออกเดินธุดงค์โดยจะถือเป็นสัญลักษณ์หรือธรรมเนียมของกลุ่ม เช่น วัดศีรีล้อม ถ้ำนิรภัย (สำนักท่องปาฏิโมกข์ อำเภอตากฟ้า นครสวรรค์)
สนฉัตร รติวัฒน์

| --- | --- |
สนฉัตร รติวัฒน์ ในการแข่งขันโรรังก์ การ์รอส 2013
ประเทศ (กีฬา):  ไทย
ถิ่นพำนัก: กรุงเทพมหานคร ประเทศไทย
วันเกิด: 23 มกราคม พ.ศ. 2525 (42 ปี) กรุงเทพมหานคร ประเทศไทย
ส่วนสูง: 1.75 m (5 ft 9 in)
เทิร์นโปร: พ.ศ. 2547
การเล่น: ขวา
เงินรางวัล: 378,689 ดอลลาร์สหรัฐ
เดี่ยว
สถิติอาชีพ: 2-5
อันดับสูงสุด: 655 (3 พฤษภาคม พ.ศ. 2547)
อันดับปัจจุบัน: 1701 (26 พฤษภาคม พ.ศ. 2557)
คู่
สถิติอาชีพ: 47-65
รายการอาชีพที่ชนะ: 2
อันดับสูงสุด: 39 (28 เมษายน พ.ศ. 2551)
อันดับปัจจุบัน: 86 (26 พฤษภาคม พ.ศ. 2547)
ผลแกรนด์สแลมคู่
ออสเตรเลียนโอเพน: 1R (2008, 2011, 2013)
เฟรนช์โอเพน: 1R (2008, 2011)
วิมเบิลดัน: 3R (2010)
ยูเอสโอเพน: 1R (2008,  2012)
อัปเดตล่าสุดเมื่อ: 11 พฤษภาคม พ.ศ. 2556
| เหรียญรางวัล> Tennis.ตัวแทนของ   ไทย.Asian Games |
| --- | --- | --- |
|  | 2006 Doha | Men's Doubles |
|  | 2006 Doha | Team Event |
|  |  จาการ์ตา-ปาเล็มบัง 2018  | คู่ผสม |
Southeast Asian Games
|  | 2005 Manila | Men's Doubles |
|  | 2005 Manila | Team Event |
|  | 2005 Manila | Mixed Doubles |
|  | 2007 Korat | Team Event |
|  | 2007 Korat | Men's Doubles |
|  | 2007 Korat | Mixed Doubles |
|  | 2009 Vientiane | Men's Doubles |
|  | 2009 Vientiane | Mixed Doubles |
|  | 2009 Vientiane | Team Event |
|  | 2011 Palembang | Team Event |
Universiade
|  | 2003 Daegu | Men's Doubles |
|  | 2007 Bangkok | Men's Doubles |
สนฉัตร รติวัฒน์ หรือชื่อเล่น ต้น นักเทนนิสชายไทย เป็นแฝดผู้พี่ของ สรรค์ชัย รติวัฒน์ (ต้อง) ทั้งสองคนลงแข่งขันเทนนิสอาชีพประเภทคู่ด้วยกัน มีอันดับโลกประเภทชายคู่สูงสุดที่ อันดับ 39 เมื่อวันที่ 28 เมษายน พ.ศ. 2551
สนฉัตร และสรรค์ชัย เป็นบุตรของนายฉัตรชัย และนางสายพิณ รติวัฒน์ เริ่มเล่นเทนนิสเมื่ออายุได้ 5 ปี โดยมีบิดาเป็นผู้ฝึกสอน
เมื่อวันที่ 13 ธันวาคม พ.ศ. 2549 สนฉัตร-สรรค์ชัย ได้เหรียญเงินจากการแข่งขันเทนนิสประเภทคู่ ในเอเชียนเกมส์ 2006 ที่โดฮา ประเทศกาตาร์ โดยในรอบชิงชนะเลิศกับคู่ของ มาเฮช บูปาติ (en) และ ลีนเดอร์ เพส (en) นักเทนนิสประเภทคู่ชาวอินเดีย อดีตมืออันดับหนึ่งของโลก อดีตคู่ชนะเลิศเทนนิสวิมเบิลดัน โรลัง การ์ลอส และยูเอสโอเพน คู่สนฉัตร-สรรค์ชัย พ่ายแพ้หวุดหวิด 1 ต่อ 2 เซต 5-7, 7-6 (9-7), 6-3
สนฉัตร-สรรค์ชัย ได้แชมป์เอทีพีแรก ในการแข่งขันไทยแลนด์ โอเพ่น ประเภทชายคู่ เมื่อวันที่ 30 กันยายน พ.ศ. 2550 ชนะคู่จากฝรั่งเศส  มิชาแอล ลอดร้า และ นิโกลาส์ มาฮุต 2 ต่อ 1 เซต 3-6, 7-5, 10-7
สถิติ > ประเภทคู่ > เอทีพี > ชนะเลิศ (2)

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| ลำดับ | วันที่ | รายการ | สนาม | รางวัล | จับคู่กับ | คู่แข่ง | คะแนน |
| 1. | 30 ก.ย.50 | กรุงเทพ | พรม | $550K |  ไทย สรรค์ชัย รติวัฒน์ |  ฝรั่งเศส มิชาแอล ลอดร้า     ฝรั่งเศส นิโกลาส์ มาฮุต | 3-6, 7-5, 10-7 |
| 2. | 6 ม.ค.51 | เชนไน | ฮาร์ด | $20K |  ไทย สรรค์ชัย รติวัฒน์ |  ไซปรัส มาร์กอส บักดาห์ติส      ฝรั่งเศส มาร์ซ กิ๊กกูอิล | 6-4, 7-5 |
สถิติ > ประเภทคู่ > เอทีพี > รองชนะเลิศ (1)

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| ลำดับ | วันที่ | รายการ | สนาม | รางวัล | จับคู่กับ | คู่แข่ง | คะแนน |
| 1. | 2 มี.ค.51 | เมมฟิส สหรัฐอเมริกา | ฮาร์ด | $769K |  ไทย สรรค์ชัย รติวัฒน์ |  อินเดีย มาเฮช บูพาติ     บาฮามาส มาร์ค โนว์ล | 6-7(5) 2-6 |
สถิติ > ประเภทคู่ > ไอทีเอฟ > ชนะเลิศ (12)

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| ลำดับ | วันที่ | รายการ | สนาม | รางวัล | จับคู่กับ | คู่แข่ง | คะแนน |
| 1. | 6 ต.ค.46 | ดาร์วาด อินเดีย | ฮาร์ด | $25K |  ไทย สรรค์ชัย รติวัฒน์ |  อินเดีย Prakash Amritraj    แอฟริกาใต้ Rik De Voest | 3-6 6-3 7-5 |
| 2. | 29 มี.ค.47 | ปูซาน เกาหลีใต้ | ฮาร์ด | $37.5K |  ไทย สรรค์ชัย รติวัฒน์ |  ญี่ปุ่น Satoshi Iwabuchi    ญี่ปุ่น Tasaku Iwami | 6-7(5) 7-6(1) 6-4 |
| 3. | 26 ก.ค.47 | เบโล ฮอริซอนเต บราซิล | ฮาร์ด | $25K |  ไทย สรรค์ชัย รติวัฒน์ |  บราซิล Marcos Daniel    เปรู Ivan Miranda | 6-2 7-5 |
| 4. | 22 พ.ย.47 | รียูเนียน | ฮาร์ด | $25K |  ไทย สรรค์ชัย รติวัฒน์ |  สวิตเซอร์แลนด์ Michel Kratochvil    เช็กเกีย Jiri Vanek | W/O |
| 5. | 21 ก.พ.48 | เชอร์บูร์ก ฝรั่งเศส | ฮาร์ด | $50K |  ไทย สรรค์ชัย รติวัฒน์ |  ฝรั่งเศส Jean-Christophe Faurel    ฝรั่งเศส Nicolas Renavand | 6-3 6-2 |
| 6. | 17 เม.ย.49 | Chikmagalur อินเดีย | ฮาร์ด | $25K |  ไทย สรรค์ชัย รติวัฒน์ |  ไทย ดนัย อุดมโชค    จีนไทเป Yen-Hsun Yu | 6-3 6-2 |
| 7. | 15 พ.ค.49 | เฟอร์กานา อุซเบกิสถาน | ฮาร์ด | $25K |  ไทย สรรค์ชัย รติวัฒน์ |  คาซัคสถาน Alexey Kedriouk    ยูเครน Orest Tereshchuk | 6-7(7) 7-6(3) 14-12 |
| 8. | 24 ก.ค.49 | เลกซิงตัน เคนทักกี สหรัฐ | ฮาร์ด | $50K |  ไทย สรรค์ชัย รติวัฒน์ |  สหรัฐ John Isner    สหรัฐ Colin Purcell | 7-6(5) 4-6 10-6 |
| 9. | 5 มี.ค. 50 | เกียวโต ญี่ปุ่น | พรม | $25K |  ไทย สรรค์ชัย รติวัฒน์ |  สหรัฐ Rajeev Ram    สหรัฐ Bobby Reynolds | 6-4 6-3 |
| 10. | 14 พ.ค. 50 | ซาน รีโม อิตาลี | ดิน | $25K |  ไทย สรรค์ชัย รติวัฒน์ |  |  |
| 11. | 11 มิ.ย. 50 | ลูกาโน สวิตเซอร์แลนด์ | ดิน | $100K |  ไทย สรรค์ชัย รติวัฒน์ |  |  |
| 12. | 23 ก.ค. 50 | แกรนด์บี แคนาดา | ฮาร์ด | $50K |  ไทย สรรค์ชัย รติวัฒน์ |  ญี่ปุ่น Satoshi Iwabuchi    สหรัฐ Phil Stolt | 6-2 7-6(4) |
สถิติ > ประเภทคู่ > ไอทีเอฟ > รองชนะเลิศ

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| ลำดับ | วันที่ | รายการ | สนาม | รางวัล | จับคู่กับ | ผู้ชนะเลิศ | คะแนน |
| 1. | 24 ม.ค.48 | Waikoloa ฮาวาย สหรัฐ | ฮาร์ด | $ |  ไทย สรรค์ชัย รติวัฒน์ |  บราซิล Andre Sa    ฟิลิปปินส์ Eric Taino | 6-7(2) 6-3 6-7(2) |
| 2. | 31 ต.ค.48 | ปูซาน เกาหลีใต้ | ฮาร์ด | $ |  ไทย สรรค์ชัย รติวัฒน์ |  ออสเตรเลีย Ashley Fisher    สหรัฐ Tripp Phillips | 5-7 3-6 |
| 3. | 27 ก.พ.49 | เชอร์บูร์ก ฝรั่งเศส | ฮาร์ด | $ |  ไทย สรรค์ชัย รติวัฒน์ |  ฝรั่งเศส Jean-Francois Bachelot     ฝรั่งเศส Stephane Robert | 6-7(5) 3-6 |
| 4. | 24 เม.ย.49 | ดาร์วาด อินเดีย | ฮาร์ด | $ |  ไทย สรรค์ชัย รติวัฒน์ |  สโลวาเกีย Kamil Capkovic    สโลวาเกีย Lukas Lacko | 3-6 5-7 |
| 5. | 12 พ.ย.49 | ปูซาน เกาหลีใต้ | ฮาร์ด | $75K |  ไทย สรรค์ชัย รติวัฒน์ |  ออสเตรีย Alexander Peya     เยอรมนี Bjorn Phau | 6-7(3) 6-3(10-6) |
เครื่องราชอิสริยาภรณ์

พ.ศ. 2552 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 3 ตติยดิเรกคุณาภรณ์ (ต.ภ.)
สมหมาย สกุลเมตตา

| สมหมาย สกุลเมตตา |
| --- | --- |
สมหมาย สกุลเมตตา โปรโมเตอร์มวยไทย
เกิด: สมหมาย สกุลเมตตา
อาชีพ: โปรโมเตอร์มวยไทย
ผลงานเด่น: ศึกวันสถาปนา 67 ปี เวทีราชดำเนิน
สมหมาย สกุลเมตตา เป็นโปรโมเตอร์มวยไทยผู้มีชื่อเสียง ซึ่งได้ทำการจัดรายการใหญ่ในหลายรายการ รวมถึงเป็นผู้จัดการค่ายมวย ส.สมหมาย เจ้าของสโลแกน "ใจถึงพึ่งได้" และยังเป็นผู้ได้รับเลือกให้เป็นผู้จัดรายการมวยในวันครบรอบวันสถาปนาเวทีมวยราชดำเนิน 4 ปีติดต่อกัน วันที่ 24 ธันวาคม พ.ศ. 2555 สมหมาย สกุลเมตตา ได้จัดการแข่งขันมวยไทยศึกวันสถาปนา 67 ปี เวทีราชดำเนิน ที่ซึ่งเป็นการพบกันของนักมวยไทย 10 คู่เอก ทั้งจากศึกวันทรงชัย, ศึกเพชรยินดี, ศึกขุนศึกตระกูลหยาง, ศึกเพชรสุภาพรรณ, ศึกเกียรติเพชร และศึกดาวรุ่งชูเจริญ
ประวัติ

สมหมาย สกุลเมตตา จัดมวยครั้งแรกตรงกับวันวาเลนไทน์ โดยจัดในนามของเสี่ยดำ และมีผลงานจัดการแข่งขัน อาทิ ศึก ส.สมหมาย และศึก ต.ชัยวัฒน์ ที่เวทีมวยราชดำเนิน ที่ซึ่งบางรายการได้รับการสนับสนุนจากทรงชัย รัตนสุบรรณ ด้านรายการอื่น อาทิ ในวันที่ 29 มีนาคม พ.ศ. 2555 สมหมายได้ร่วมกับเวทีมวยราชดำเนินจัดรายการศึก ส.สมหมาย นัดพิเศษ เพื่อเป็นการเชิดชูเกียรติแก่เขาทราย แกแล็คซี่ นอกจากนี้ เขายังเป็นผู้ผลักดันนักมวยไทยขึ้นเป็นแนวหน้าของวงการหลายราย แม้จะมิได้เป็นนักมวยไทยในค่ายของตนก็ตาม
พ.ศ. 2555 สมหมายได้รับจัดรายการมวย ณ เวทีมวยราชดำเนินอย่างต่อเนื่อง โดยมีนักมวยไทยจากศึกต่าง ๆ โคจรมาพบกัน เช่น จากรายการใหญ่อย่างศึกขุนศึกตระกูลหยาง และในวันที่ 24 ธันวาคม สมหมายได้จัดการแข่งขันรายการศึกวันสถาปนา 67 ปี เวทีราชดำเนิน ที่ซึ่งเป็นการพบกันของนักมวย 10 คู่เอก และได้รับการความร่วมมือจากบุคคลในวงการมวย อาทิ วิรัตน์ วชิรรัตนวงศ์
ด้านผลงานอื่น สมหมายยังเป็นหัวหน้าคณะของนักมวยไทยอย่างเพชรอู่ทอง อ.ขวัญเมือง